नई दिल्ली, समाचार डेस्क, भोजपुरी समयः आवे वाला समय में चार राज्यन में विधानसभा चुनाव 2021 के देखत आज बीजेपी के राष्ट्रीय अध्यक्ष जे.पी.नड्डा चुनाव वाला राज्यन में चुनाव प्रभारी आ सह-प्रभारीयन के सूची जारी कर दिहले बाडें। सोशल नेटवर्किंग साइट ट्विटर पर बीजेपी के आधिकारिक ट्विटर हैंडल के द्वारा जारी पोस्ट से ई जानकारी मिलल बा। बता दीं कि एह साल असम, तमिलनाडु, केरल आ पुद्दुचेरी में विधानसभा के चुनाव होखे वाला बा। ट्विट में साझा कइल सूची के अनुसार केंद्रीय कृषि मंत्री नरेन्द्र सिंह तोमर के जहां असम के चुनाव प्रभारी बनावल गइल बा त ओहिजा तमिलनाडु के जी. किशन रेड्डी, केरल के प्रहलाद जोशी आ पुद्दुचेरी के अर्जुन राम मेघवाल के चुनाव प्रभारी बनावल गइल बा। एकरा अलावा सह-चुनाव प्रभारियन के नांव एह सूची में बा जवना के मोताबिक असम में नरेन्द्र सिंह तोमर के संगे डॉ. जितेन्द्र सिंह त जी किशन रेड्डी के संगे तमिलनाडु में जेनरल(रि.) डॉ. वी.के. सिंह, केरल में कर्नाटक के उपमुख्यमंत्री डॉ. अश्वथ नारायण आ पुद्दुचेरी में बीजेपी के राष्ट्रीय प्रवक्ता राजीव चंद्रशेखर के सह-प्रभारी बनावल गइल बा।
bho_Deva